Paġna Mingħajr preġudizzju għad-dispożizzjonijiet tal-Artikolu 287 tat-Trattat dwar il-Funzjonament tal-Unjoni Ewropea, li jagħti lill-Qorti tal-Awdituri r-responsabbiltà li tawditja d-dħul u l-infiq kollu tal-Unjoni, u d-dispożizzjonijiet tal-Artikolu 319 tat-Trattat imsemmi dwar l-għoti tal-kwittanza, il-Qorti tal-Awdituri kellha l-kontijiet tad-dħul u l-infiq tagħha awditjati minn awditur estern kull sena mill-għeluq tas-sena finanzjarja 1987 'il hawn. Ir-rapporti li l-awditur estern tal-Qorti tal-Awdituri fassal fir-rigward tal-kontijiet tal-Qorti għas-snin finanzjarji 1987 sa 1991 intbagħtu biss lill-President tal-Kumitat għall-Kontroll tal-Baġit tal-Parlament Ewropew. Il-kontijiet annwali tal-Qorti Ewropea tal-Awdituri għas-sena 2014 tħejjew skont it-Titolu IX tar-Regolament Finanzjarju applikabbli għall-baġit ġenerali tal-Unjoni Ewropea, ir-regoli kontabilistiċi adottati mill-Uffiċjal tal-Kontabbiltà tal-Kummissjoni, u l-prinċipji u l-metodi kontabilistiċi adottati minni stess. Jien nirrikonoxxi r-responsabbiltà tiegħi għat-tħejjija u l-preżentazzjoni tal-kontijiet annwali tal-Qorti Ewropea tal-Awdituri skont l-Artikolu 68 tar-Regolament Finanzjarju. Jien ksibt mill-uffiċjal awtorizzanti, li ċċertifika l-affidabbiltà tagħha, l-informazzjoni kollha meħtieġa għall-produzzjoni tal-kontijiet li juru l-assi u l-obbligazzjonijiet tal-Qorti Ewropea tal-Awdituri u l-implimentazzjoni baġitarja. Jien b'dan niċċertifika li fuq il-bażi ta' din l-informazzjoni, u fuq tali kontrolli li jiena qist li huma meħtieġa biex niffirma l-kontijiet, għandi aċċertament raġonevoli li l-kontijiet jippreżentaw b'mod ġust, fl-aspetti materjali kollha, il-pożizzjoni finanzjarja, ir-riżultati tal-operazzjonijiet u l-fluss tal-flus tal-Qorti Ewropea tal-Awdituri. Il-Lussemburgu, l-20 ta' Mejju 2015. Aħna awditjajna r-rapporti finanzjarji hawn mehmuża tal-Qorti Ewropea tal-Awdituri, li jinkludu l-karta tal-bilanċ fil-31 ta' Diċembru 2014, ir-rapport tal-prestazzjoni finanzjarja, ir-rapport tal-flussi tal-flus u r-rapport tat-tibdil fl-assi netti għas-sena li ntemmet dakinhar u sommarju tal-politiki kontabilistiċi sinifikanti u noti oħra ta' spjegazzjoni, u li tibda fil-paġna 5 u tispiċċa fil-paġna 17. Il-Maniġment huwa responsabbli għat-tħejjija u l-preżentazzjoni ġusta ta' dawn ir-rapporti finanzjarji skont id-dispożizzjonijiet tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u skont ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament finanzjarju, u għal tali kontroll intern li l-Maniġment iqis meħtieġ biex ikunu jistgħu jitħejjew rapporti finanzjarji li jkunu ħielsa minn dikjarazzjoni skorretta materjali, sew jekk minħabba fi frodi u sew jekk minħabba xi żball. Ir-responsabbiltà tagħna hi li nesprimu opinjoni dwar dawn ir-rapporti finanzjarji fuq il-bażi tal-awditu tagħna. Aħna wettaqna l-awditu tagħna skont l-Istandards Internazzjonali tal-Awditjar kif adottati għal-Lussemburgu mill-"Commission de Surveillance du Secteur Financier". Dawk l-istandards jirrikjedu li aħna nikkonformaw mar-rekwiżiti etiċi u li nippjanaw u nwettqu l-awditu biex niksbu aċċertament raġonevoli dwar jekk ir-rapporti finanzjarji humiex ħielsa minn dikjarazzjoni skorretta materjali. Awditu jinvolvi t-twettiq ta' proċeduri sabiex tinkiseb evidenza għall-awditjar dwar l-ammonti u d-divulgazzjonijiet fir-rapporti finanzjarji. Il-proċeduri magħżula jiddependu fuq il-ġudizzju tar-"Réviseur d'entreprises agréé", inkluża l-valutazzjoni tar-riskji ta' dikjarazzjoni skorretta materjali tar-rapporti finanzjarji, sew jekk minħabba fi frodi u sew jekk minħabba xi żball. Meta jagħmel dawk il-valutazzjonijiet tar-riskju, ir-"Réviseur d'entreprises agréé" iqis il-kontroll intern rilevanti għat-tħejjija u l-preżentazzjoni ġusta tar-rapporti finanzjarji mill-entità, sabiex ifassal proċeduri tal-awditjar li jkunu xierqa skont iċ-ċirkustanzi, iżda mhux bl-iskop li jesprimi opinjoni dwar l-effettività tal-kontroll intern tal-entità. Awditu jinkludi wkoll l-evalwazzjoni tal-adegwatezza tal-politiki kontabilistiċi użati u r-raġonevolezza tal-istimi kontabilistiċi magħmula mill-Maniġment, kif ukoll l-evalwazzjoni tal-preżentazzjoni kumplessiva tar-rapporti finanzjarji. Aħna nemmnu li l-evidenza għall-awditjar li aħna ksibna hija suffiċjenti u xierqa biex tipprovdi bażi għall-opinjoni tal-awditjar tagħna. Fl-opinjoni tagħna, ir-rapporti finanzjarji jagħtu stampa vera u ġusta tal-pożizzjoni finanzjarja tal-Qorti Ewropea tal-Awdituri fil-31 ta' Diċembru 2014, tal-prestazzjoni finanzjarja tagħha u tal-flussi tal-flus tagħha għas-sena li ntemmet dakinhar, skont id-dispożizzjonijiet tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u skont ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament Finanzjarju. Il-Lussemburgu, l-20 ta' Mejju 2015. In-noti hawn mehmuża jiffurmaw parti integrali minn dawn ir-rapporti finanzjarji. Il-Qorti Ewropea tal-Awdituri (minn hawn 'il quddiem "il-Qorti") ġiet stabbilita bit-Trattat ta' Brussell tat-22 ta' Lulju 1975 u bdiet topera f'Ottubru 1977, bil-kwartieri ġenerali tagħha fil-Lussemburgu. Il-missjoni tal-Qorti Ewropea tal-Awdituri hija li tikkontribwixxi għat-titjib tal-ġestjoni finanzjarja tal-UE, li tippromwovi l-obbligu ta' rendikont u t-trasparenza, u li taġixxi bħala l-gwardjan indipendenti tal-interessi finanzjarji taċ-ċittadini tal-Unjoni. Ir-rwol tal-Qorti bħala l-awditur estern indipendenti tal-UE huwa li tiċċekkja li l-fondi tal-UE jkunu kkontabilizzati b'mod korrett, li jinġabru u jintnefqu skont ir-regoli u r-regolamenti rilevanti u li jkunu kisbu valur għall-flus. Il-Qorti tipprovdi servizzi tal-awditjar li permezz tagħhom hija tivvaluta l-ġbir u l-infiq tal-fondi tal-UE. Hija teżamina jekk l-operazzjonijiet finanzjarji jkunux ġew irreġistrati u ddivulgati kif xieraq, jekk ikunux twettqu b'mod legali u regolari u jekk ikunux ġew immaniġġati sabiex jiġu żgurati l-ekonomija, l-effiċjenza u l-effettività. Il-Qorti tikkomunika r-riżultati tal-awditi tagħha f'rapporti ċari, rilevanti u oġġettivi. Hija tagħti wkoll l-opinjoni tagħha dwar kwistjonijiet ta' ġestjoni finanzjarja. Il-Qorti tippromwovi l-obbligu ta' rendikont u t-trasparenza u tgħin lill-Parlament Ewropew u lill-Kunsill biex jissorveljaw l-implimentazzjoni tal-baġit tal-UE, b'mod partikolari matul il-proċedura ta' kwittanza. Il-Qorti hija impenjata li tkun organizzazzjoni effiċjenti fuq quddiem nett fl-iżviluppi fl-awditjar u l-amministrazzjoni pubbliċi. Is-sena finanzjarja tal-Qorti tibda fl-1 ta' Jannar u tibqa' għaddejja sal-31 ta' Diċembru. Skont l-Artikolu 144 tar-Regolament Finanzjarju, ir-rapporti finanzjarji għandhom jippreżentaw informazzjoni, inkluża l-informazzjoni dwar il-politiki kontabilistiċi, b'mod li jiġi żgurat li tkun rilevanti, affidabbli, komparabbli u li tista' tinftiehem. Il-kontijiet baġitarji għandhom jikkonformaw mal-prinċipji baġitarji stabbiliti fir-Regolament Finanzjarju. Huma għandhom jagħtu stampa vera u ġusta tal-operazzjonijiet tad-dħul u l-infiq tal-baġit. Ir-rapporti finanzjarji jitfasslu skont ir-Regoli Kontabilistiċi tal-Unjoni Ewropea (ir-Regoli Kontabilistiċi tal-UE), ibbażati fuq standards tal-kontabbiltà għas-settur pubbliku aċċettati fuq livell internazzjonali. Dawn ir-Regoli Kontabilistiċi jiġu adottati mill-Uffiċjal tal-Kontabbiltà tal-Kummissjoni wara konsultazzjoni tal-istituzzjonijiet l-oħra. Tranżazzjonijiet f'munita barranija jissarrfu f'euro bl-użu tar-rata tal-kambju applikabbli fid-data tat-tranżazzjoni. Qligħ u telf minħabba l-kambju li jirriżultaw mill-ħlas ta' tranżazzjonijiet f'munita barranija, u mit-tisrif bir-rati tal-kambju fi tmiem is-sena ta' assi u obbligazzjonijiet monetarji denominati f'munita barranija, huma kontabilizzati fir-rapport tal-prestazzjoni finanzjarja. Il-bilanċi fi tmiem is-sena tal-assi u l-obbligazzjonijiet monetarji denominati f'munita barranija jissarrfu f'euro abbażi tar-rati tal-kambju fil-31 ta' Diċembru. Liċenzji ta' softwer akkwistati għall-kompjuters jiġu ddikjarati bil-kost storiku bit-tnaqqis tal-amortizzament u t-telf minn indeboliment akkumulati. L-assi jiġu amortizzati fuq bażi ta' "linja dritta" fuq perjodu ta' erba' snin. Assi intanġibbli żviluppati internament huma kapitalizzati meta jiġu ssodisfati l-kriterji rilevanti tar-regoli kontabilistiċi tal-UE. Il-kostijiet li jistgħu jiġu kapitalizzati jinkludu l-kostijiet kollha direttament attribwibbli li jkunu meħtieġa biex jinħoloq, jiġi prodott u mħejji l-assi biex dan ikun jista' jopera bil-mod intenzjonat mill-maniġment. Kostijiet assoċjati ma' attivitajiet ta' riċerka, kostijiet tal-iżvilupp mhux kapitalizzat u kostijiet għall-manutenzjoni jiġu rikonoxxuti bħala spejjeż hekk kif jiġġarrbu. Il-proprjetà, l-impjanti u t-tagħmir kollha huma ddikjarati bil-kost storiku bit-tnaqqis tad-deprezzament u t-telf minn indeboliment akkumulati. Il-kost storiku jinkludi l-infiq li jkun direttament attribwibbli għall-akkwist jew għall-kostruzzjoni tal-assi. Il-kostijiet sussegwenti jiġu inklużi fl-ammont kontabbli tal-assi jew rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi jew il-potenzjal ta' servizz futuri assoċjati mal-partita jkunu se jmorru għand il-Qorti u l-kost ta' din ikun jista' jitkejjel b'mod affidabbli. Kostijiet ta' tiswija u manutenzjoni jiġu debitati lir-rapport tal-prestazzjoni finanzjarja matul il-perjodu finanzjarju li fih jiġġarrbu. Billi l-Qorti ma tissellifx flus biex tiffinanzja l-akkwist ta' proprjetà, impjanti u tagħmir, ma hemm l-ebda kost ta' teħid b'self relatata ma' tali xirjiet. L-art u l-opri tal-arti mhumiex deprezzati billi jitqiesu li għandhom ħajja utli indefinita. Assi taħt kostruzzjoni mhumiex deprezzati billi dawn l-assi jkunu għadhom mhumiex disponibbli għall-użu. Id-deprezzament fuq assi oħrajn jiġi kkalkulat bl-użu tal-metodu tal-"linja dritta" biex il-kost tagħhom jiġi allokat lill-valuri residwi tagħhom fuq il-ħajja utli stmata tagħhom, kif ġej: Provvedimenti huma rikonoxxuti meta l-Qorti jkollha obbligu preżenti ġuridiku jew kostruttiv lejn partijiet terzi b'riżultat ta' avvenimenti fil-passat, ikun aktar probabbli milli le li jkun jinħtieġ ħruġ ta' riżorsi biex jitħallas l-obbligu, u l-ammont ikun jista' jiġi stmat b'mod affidabbli. Mhumiex rikonoxxuti provvedimenti għal telf operattiv fil-futur. L-ammont tal-provvediment huwa l-aħjar stima tan-nefqiet mistennija li jkunu meħtieġa sabiex jitħallas l-obbligu preżenti fid-data tar-rappurtar. Skont ir-regoli kontabilistiċi tal-UE, tranżazzjonijiet u avvenimenti huma rikonoxxuti fir-rapporti finanzjarji fil-perjodu li huma jirrelataw għalih. Fi tmiem il-perjodu kontabilistiku, l-ispejjeż dovuti huma rikonoxxuti fuq il-bażi ta' ammont stmat tal-obbligu tat-trasferiment tal-perjodu. Il-kalkolu tal-ispejjeż dovuti jsir skont linji gwida operazzjonali u prattiċi dettaljati li għandhom il-għan li jiżguraw li r-rapporti finanzjarji jirriflettu stampa vera u ġusta. Il-movimenti fl-assi intanġibbli matul is-sena 2014 kienu: Fl-2014 ma ġie rikonoxxut l-ebda kost assoċjat ma' attivitajiet ta' riċerka. Il-movimenti fi Proprjetà, impjanti u tagħmir matul is-sena 2014 kienu: Fis-27 ta' Jannar 2010 nfetaħ kont fiduċjarju bejn il-Qorti Ewropea tal-Awdituri u l-Banque et Caisse d'Epargne de l'Etat, il-Lussemburgu. Dan il-kont fiduċjarju jippermetti lill-Qorti timmaniġġja l-baġit mogħti mill-awtorità baġitarja fir-rigward tal-proġett tal-bini K3 (ara n-nota 5.3). Il-kont fiduċjarju jintuża mill-Qorti biss taħt ċerti kundizzjonijiet li huma ddivulgati fil-kuntratt mal-Banque et Caisse d'Epargne de l'Etat, il-Lussemburgu. Il-benefiċjarju esklussiv tal-pagamenti li jsiru minn dan il-kont fiduċjarju huwa l-kont bankarju operazzjonali tal-konsorzju li jaġixxi bħala l-maniġer tal-proġett. Dan il-kont operazzjonali jintuża esklussivament mill-maniġer tal-proġett biex iħallas il-fatturi tal-kumpaniji tal-kostruzzjoni. Fil-qafas tal-proċedura għall-istabbiliment ta' stimi tan-nefqa amministrattiva tal-Istituzzjonijiet għall-Abbozz tal-Baġit 2015, il-Kummissjoni pproponiet li tinkludi n-nefqa relatata mal-pensjonijiet tal-Membri tal-istituzzjonijiet kollha fit-taqsima tal-Kummissjoni dwar il-baġit, li diġà tkopri n-nefqa tal-pensjonijiet għall-persunal tal-Istituzzjonijiet kollha. Bħall-istituzzjonijiet l-oħra, il-Qorti Ewropea tal-Awdituri qablet dwar dik il-proposta u n-nefqa relatata mal-pensjonijiet tal-Membri ġiet ittrasferita lejn it-taqsima tal-Kummissjoni fil-baġit 2015 adottat. Kif meħtieġ, u kif mitlub mill-Uffiċjal tal-Kontabbiltà tal-Kummissjoni fl-istruzzjonijiet tagħha dwar l-għeluq għar-rapporti finanzjarji tal-2014 u r-rappurtar baġitarju ta' tmiem is-sena, l-obbligazzjoni korrispondenti tal-pensjoni fil-31 ta' Diċembru 2014 se tintwera fil-kontijiet tal-Kummissjoni. It-tmiem tal-kera tal-bini K9 ma rriżultax f'nefqa għat-tiswijiet. Din hija l-istima ta' ammonti li probabbilment se jkollhom jitħallsu f'relazzjoni ma' għadd ta' każijiet legali li għadhom għaddejjin. "Fondi ttrasferiti mill-Kummissjoni għal istituzzjonijiet oħra": l-ammont jikkorrispondi għas-sejħiet ta' kull xahar għal fondi li jsiru mill-Qorti lill-Kummissjoni biex tikkredita l-kont bankarju tagħha mill-ġdid. "Dħul mill-operat amministrattiv": fil-biċċa l-kbira, din l-intestatura tinkludi tnaqqis mis-salarji tal-Membri u tal-persunal fir-rigward ta' taxxa u ta' kontribuzzjonijiet soċjali. "Dħul operattiv ieħor" jirriżulta, fost l-oħrajn, minn qligħ mir-rati tal-kambju. Ġie ġġenerat dħul minn tranżazzjonijiet ta' kambju u dawk mhux ta' kambju kif ġej: "Spejjeż tal-persunal" jinkludu s-salarji tal-Membri, tal-persunal statutorju, tal-aġenti kuntrattwali u tal-persunal temporanju. L-allowances tranżizzjonali għal Membri preċedenti u t-taxxi relatati mal-pensjonijiet tal-Membri u l-benefiċċji tranżizzjonali huma wkoll parti mill-partita "Movimenti fil-pensjonijiet" (ara n-nota 4.11). L-"Ispejjeż relatati mal-assi" jikkonsistu fid-deprezzament/fl-amortizzament tal-assi tanġibbli u intanġibbli. L-aktar partiti sinifikanti tal-"ispejjeż amministrattivi oħra" kienu: Kiri tal-bini u imposta assoċjata, IT u telekomunikazzjoni, Spejjeż ta' missjonijiet, Servizzi ta' tindif u ta' sigurtà. "Spejjeż operazzjonali" jirriżultaw fost l-oħrajn minn telf mir-rati tal-kambju. "Dħul finanzjarju" jikkonsisti fi mgħax bankarju miksub fuq il-kontijiet kurrenti u fiduċjarji tal-Qorti. "Spejjeż finanzjarji" huma imposti bankarji fuq il-kontijiet kurrenti u fiduċjarji tal-Qorti. Il-partita "Movimenti fil-pensjonijiet" tinkludi l-ispejjeż kollha marbuta mal-pensjonijiet tal-Membri tal-Qorti. Din tkopri pensjonijiet u allowances tranżizzjonali mħallsa matul is-sena 2014. Peress li n-nefqa relatata mal-pensjonijiet tal-Membri ġiet ittrasferita għat-taqsima tal-Kummissjoni fil-baġit 2015, il-varjazzjoni l-obbligazzjoni relatata mal-pensjoni netta ta' Membri (EUR 6 6 3 74 932) hija minħabba t-trasferiment tagħha għall-kontijiet tal-Kummissjoni. Il-garanziji bankarji li ġejjin ingħataw mill-fornituri skont obbligi kuntrattwali: Ir-RAL huwa element ta' kontabbiltà baġitarja li jirrappreżenta l-valur ta' impenji pendenti. Din hija d-differenza bejn l-impenji li ttieħdet responsabbiltà għalihom u l-pagamenti, li hija dovuta għall-intervall taż-żmien bejn meta tkun ittieħdet responsabbiltà għal impenn u l-proċediment lejn il-pagament relatat. Il-Qorti okkupat il-bini tal-kwartieri ġenerali tagħha (il-bini "K1") fl-1988 u xtrat lilu u l-art li huwa sitwat fuqha direttament fl-1990. Fl-1999, il-Qorti ffirmat ftehim qafas mal-Istat tal-Lussemburgu li permezz tiegħu hija ngħatat id-dritt li tuża roqgħa art oħra għal 49 sena (li jiġġedded darba) għall-kostruzzjoni ta' estensjoni (il-bini "K2") għal pagament ta' EUR 1. Madankollu għat-tieni estensjoni, il-bini "K3", kien jeħtieġ li l-Istat tal-Lussemburgu u l-Qorti jikkonkludu ftehim qafas ġdid fit-22 ta' Frar 2008 minħabba arranġamenti differenti għat-twettiq tal-proġett. Rigward iż-żewġ biċċiet art relattivi għaż-żewġ estensjonijiet ("K2" u "K3") imsemmija hawn fuq, l-Istat biegħ dawn lill-Qorti bil-prezz simboliku ta' EUR 1. Min-naħa tagħha, jekk il-Qorti qatt tikkunsidra li ċċedi xi waħda mill-binjiet lil parti terza li ma tkunx korp jew istituzzjoni tal-Unjoni, il-Qorti trodd lura s-sjieda tal-art liIl-istat bil-prezz simboliku ta' EUR 1, u dan tal-aħħar ikollu wkoll l-għażla li jixtri l-bini bi prezz li jkun determinat minn espert indipendenti. F'każ li l-Istat jiddeċiedi li ma jużax din l-għażla, huwa jagħti dritt għall-użu tal-art lix-xerrejja tal-bini. Fil-Lussemburgu, l-użu ta' binjiet għal uffiċċji huwa awtorizzat għal perjodu ta' 15-il sena, u wara dan iridu jiġu modernizzati sabiex jinġiebu konformi mal-istandards prevalenti tas-saħħa, tas-sikurezza u ambjentali. Dawn ix-xogħlijiet meħtieġa għas-saħħa u għas-sikurezza twettqu fuq il-bini K1. Ix-xogħol huwa ffinalizzat u l-aċċettazzjoni formali u finali ġiet ikkonfermata fl-2010. Il-bini K2 beda jintuża f'Novembru 2003 u għaldaqstant għandu awtorizzazzjoni ("autorisation d'exploitation") valida sal-2018. Ix-xogħlijiet għall-kostruzzjoni tal-bini K3 bdew f'Marzu 2010 u l-bini beda jintuża fil-15 ta' Novembru 2012. Ma hemm l-ebda obbligazzjoni potenzjali sinifikanti għal litigazzjonijiet. Ir-riżultat tal-baġit tas-sena jiġi kkalkulat fuq il-bażi taċ-ċifri tal-implimentazzjoni baġitarja. Ma kien hemm l-ebda suppliment jew tnaqqis bejn il-baġit oriġinali u dak finali. Aħna eżaminajna li r-riżorsi finanzjarji assenjati mill-Kummissjoni Ewropea lill-Qorti Ewropea tal-Awdituri (minn hawn 'il quddiem il-"Qorti") intużaw għall-għanijiet intenzjonati tagħhom u li l-proċeduri ta' kontroll li ġew stabbiliti mill-uffiċjali awtorizzanti jipprovdu l-garanziji meħtieġa biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli għar-riżorsi finanzjarji li kienu disponibbli u li ġew użati għall-perjodu mill-1 ta' Jannar 2014 sal-31 ta' Diċembru 2014. Iż-żamma ta' kotba u reġistri u l-istabbiliment u ż-żamma ta' kontrolli xierqa huma r-responsabbiltà tal-Maniġment tal-Qorti. Ir-responsabbiltà tagħna hija li nesprimu l-opinjoni tagħna fuq il-bażi tal-eżami tagħna. Aħna wettaqna l-eżami tagħna skont l-Istandard Internazzjonali dwar Ingaġġi tal-Aċċertament "Assurance Engagements other than Audits or Reviews of Historical Financial Information" (Ingaġġi tal-Aċċertament li ma jinkludux Awditi jew Analiżijiet ta' Informazzjoni Finanzjarja Storika) (ISAE 3000) hekk kif adottat mill-"Commission de Surveillance du Secteur Financier". Dan l-istandard jirrikjedi li aħna nippjanaw u nwettqu l-eżami tagħna b'tali mod li l-użu skorrett tar-riżorsi li materjalment jolqot il-kotba tal-Qorti jinqabad b'aċċertament raġonevoli. Xogħolna kien jikkonsisti primarjament f'eżaminar fuq bażi ta' testijiet u ta' kampjuni, evidenza li ssostni l-fatt li: Ir-riżorsi assenjati lill-Qorti ntużaw għall-iskopijiet intenzjonati tagħhom, Il-proċeduri ta' kontroll stabbiliti jipprovdu l-garanziji meħtieġa biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli. Il-kriterji użati għall-eżami tagħna huma r-regoli u r-regolamenti li ġejjin: Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali (minn hawn 'il quddiem il-"Baġit") tal-Unjoni u li jħassar ir-Regolament tal-Kunsill (KE, Euratom) Nru 1605/2002 (minn hawn 'il quddiem ir-"Regolament Finanzjarju"), Ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (minn hawn 'il quddiem ir-"Regoli ta' Implimentazzjoni"), Id-Deċiżjoni Nru 24-2014 tal-Qorti Ewropea tal-Awdituri dwar ir-regoli interni għall-implimentazzjoni tal-Baġit tagħha tal-5 ta' Ġunju 2014. Dawn id-dispożizzjonijiet jiffurmaw parti mill-proċeduri stabbiliti bit-Trattati, jew ftehimiet magħmula permezz tagħhom, li jikkonċernaw il-proċess operazzjonali marbut mal-implimentazzjoni tal-Baġit. B'mod partikolari, ir-Regoli Interni li ġejjin intużaw bħala kriterji: L-Artikolu 7 – Firem – Kull waħda mill-partijiet involuti fl-abbozzar, il-kontroll u r-reġistrazzjoni ta' operazzjonijiet biex jiġi stabbilit u rkuprat id-dħul jew biex jiġu impenjati somom u biex isiru pagamenti għandha tiffirma u tniżżel id-data tal-involviment tagħha, L-Artikolu 8 – Proġetti immobiljarji – Il-President għandu jippreżenta lill-Parlament Ewropew u lill-Kunsill kwalunkwe proġett immobiljarju li x'aktarx li jkollu implikazzjonijiet finanzjarji sinifikanti għall-baġit tal-Qorti. Qabel ma l-Qorti tagħti l-approvazzjoni tagħha għal kwalunkwe impenn kuntrattwali li jikkonċerna tali proġett, is-servizz responsabbli għandu jippreżenta dokument ta' spjegazzjoni li jiġġustifika l-kompatibbiltà tal-proġett mal-qafas finanzjarju, L-Artikolu 11.2 – Qabel ma jiffirmaw, il-persuni li jkollhom is-setgħa sabiex jiffirmaw ordnijiet ta' trasferiment ta' kreditu bankarju għandhom jivverifikaw, b'mod partikolari, li l-ordnijiet ta' trasferiment ta' kreditu bankarju jikkorrispondu għall-ordnijiet għall-pagament, L-Artikolu 17.2 – It-talba għal trasferiment għandha tkun akkumpanjata mill-informazzjoni enumerata fl-Artikolu 17.2, L-Artikolu 18.4 – L-Uffiċjal tal-Kontabbiltà għandu jagħmel disponibbli għall-uffiċjali awtorizzanti, permezz tas-sistema tal-IT ċentrali, lista ta' ammonti li għandhom jiġu riportati. L-uffiċjali awtorizzanti għandhom ikunu responsabbli milli jiżguraw li, fi tmiem is-sena, l-uniċi ammonti riportati jkunu dawk li fir-rigward tagħhom ikun hemm obbligu legali li jsir dan, L-Artikolu 20 – Inventarji tal-proprjetà – Għandu jinżamm inventarju ta' assi tanġibbli f'database komuni għall-uffiċjali awtorizzanti kollha skont il-proċeduri stabbiliti mis-Segretarju Ġenerali, wara konsultazzjoni mal-Uffiċjal tal-Kontabbiltà, L-Artikolu 22.1 – Proċeduri minimi ta' ġestjoni u ta' kontroll intern – Il-proċeduri ta' ġestjoni u ta' kontroll intern għandhom jitfasslu mill-uffiċjali awtorizzanti skont l-istandards minimi ta' kontroll intern adottati mill-Qorti. Aħna nemmnu li l-eżami tagħna jipprovdi bażi raġonevoli għall-opinjoni tagħna. Fuq il-bażi tax-xogħol tagħna deskritt f'dan ir-rapport, ma hemm xejn li laqat l-attenzjoni tagħna biex iġiegħlna nemmnu li fl-aspetti materjali kollha u fuq il-bażi tal-kriterji deskritti hawn fuq: Ir-riżorsi assenjati lill-Qorti ma ntużawx għall-iskopijiet intenzjonati tagħhom, Il-proċeduri ta' kontroll stabbiliti ma jipprovdux il-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli. Il-Lussemburgu, l-20 ta' Mejju 2015.
Extracted from C_304_2015.html